
A Zöldkeresztes Egészségvédelmi Szolgálat és az 1938. évi tevékenysége a sajtó tükrében

Kulcsszavak: Közegészségügy; Szociálpolitika; Védőnői szolgálat; Egészségügyi prevenció; Gyermekvédelem
A Zöldkeresztes Egészségvédelmi Szolgálat a két világháború idején működő egészségvédelmi és szociális intézmény, mely az életszínvonal növelésének céljából jött létre. Az Országos Közegészségügyi Intézet támogatásával működő szervezet a falvakban, tanyákon élő szegénysorsú lakosságot támogatta. A szervezet tevékenysége az egészségügyi prevención és az anyák, csecsemők védelmén kívül szociális támogatást is nyújtott a rászoruló lakosság részére. A működésükben kiemelkedő szerepet játszott a tej- és cukorakció, amely során ezek az alapvető élelmiszerek rászoruló családokhoz jutottak el, különösen a mélyszegénységben élők és az anyák illetve csecsemőik számára.
Az 1938-as év a Zöldkeresztes Egészségvédelmi Szolgálat működésének egyik csúcspontját jelentette. Az év során a sajtó részletesen beszámolt a szervezet tevékenységéről, kiemelten kezelve a tej- és cukorakciót, továbbá annak hatásait. Az akciók az egészségügyi és táplálkozási problémák enyhítésében játszott kulcsszerepet. A szervezet munkája nem merült ki az élelmiszerosztásban, ezen felül egészségházakat nyitottak, ezekben orvosokat és védőnőket helyeztek el. A védőnők feladatai közé sorolható a családlátogatás, mely során a támogatásra való rászorultságot mérték fel, továbbá az egészségügyi prevenciós előadások tartása is feladatuk volt. Ezek az intézkedések főleg az anyák és a csecsemők egészségének javítása miatt voltak jelentősek.
A kutatás alapján a szervezet tevékenysége széleskörű és jól szervezett volt, ugyanakkor a források hiányosságai miatt pontos statisztikai eredmények nem minden esetben állnak rendelkezésre. A sajtóforrások propagandisztikus hangvételűek, kiemelve a kormány támogatását és az elért sikereket. Mindezek azonban nem vonnak le a szervezet tényleges érdemeiből, hiszen a Trianon utáni nehézségek közepette nyújtott jelentős segítséget a vidéki lakosságnak. 



